KIRJALLINEN KYSYMYS E-1363/01 esittäjä(t): Graham Watson (ELDR) komissiolle. Sitoutuminen yhteen oluentoimittajaan.



Virallinen lehti nro 340 E , 04/12/2001 s. 0222 - 0223



KIRJALLINEN KYSYMYS E-1363/01 esittäjä(t): Graham Watson (ELDR) komissiolle (7. toukokuuta 2001) Aihe: Sitoutuminen yhteen oluentoimittajaan Euroopan yhteisöjen tuomioistuimen julkisasiamies antoi äskettäin lausunnon tapauksesta Crehan vs. Courage (C-453/99). Mitä mieltä komissio on lausunnon perusteella sitoutumisesta yhteen olueentoimittajaan, jolloin pubin pitäjät ovat velvoitettuja hankkimaan oluensa pubin omistavan yhtiön nimeämältä toimittajalta? Mario Montin komission puolesta antama vastaus (27. kesäkuuta 2001) Oluen ostovelvoitteita koskeva komission nykyinen politiikka on esitetty uudessa vertikaalisia sopimuksia koskevassa ryhmäpoikkeusasetuksessa(1) ja siihen liittyvissä suuntaviivoissa vertikaalisista rajoituksista(2). Uutta ryhmäpoikkeusasetusta sovelletaan sopimuksiin, jotka on tehty 1 päivästä kesäkuuta 2000 lähtien. Asetuksen mukaan tavarantoimittajat, joiden markkinaosuus on korkeintaan 30 prosenttia, voivat asettaa kilpailukieltovelvoitteen ja sitoa siten ostajan niin kauan kuin ostaja toimii tavarantoimittajan tiloissa. Jos ostaja ei toimi tavarantoimittajan tiloissa, velvoitteen enimmäiskesto on viisi vuotta. Komissio tai kansalliset kilpailuviranomaiset voivat peruuttaa ryhmäpoikkeusedun, jos joillain sopimuksilla on EY:n perustamissopimuksen 81 artiklan 3 kohdassa (entinen 85 artikla) vahvistettujen edellytysten kanssa ristiriidassa olevia vaikutuksia esimerkiksi silloin, kun ostovelvoitteita sisältävien sopimusten rinnakkaiset verkostot sulkevat markkinat. Komissio voi myös olla soveltamatta ryhmäpoikkeusta kokonaisella toimialalla, jolla rinnakkaiset verkostot kattavat yli 50 prosenttia merkityksellisistä markkinoista. Ryhmäpoikkeusta ei sovelleta tavarantoimittajiin, joilla on yli 30 prosentin markkinaosuus. Niiden asettamia ostovelvoitteita arvioidaan vertikaalisia rajoituksia koskevissa suuntaviivoissa annettujen yksityiskohtaisten ohjeiden mukaisesti. Komissio kehottaa tavarantoimittajia tekemään oman arviointinsa näiden suuntaviivojen perusteella. Huomioon otettavia seikkoja ovat tavarantoimittajan markkinaosuus, sen sidottu markkinaosuus, ostovelvoitteiden kesto, kilpailevien toimittajien markkinavoima, markkinoille pääsyn esteet ja sidottujen markkinoiden kokonaisosuus. Kun suuntaviivojen mukainen arviointi johtaa päätelmään, että tavarantoimittajan asettamat ostovelvoitteet ovat omiaan johtamaan tuntuviin kilpailunvastaisiin vaikutuksiin (joko yksin tai yhdessä muiden toimittajien samantapaisten ostovelvoitteiden kanssa), ostovelvoitteille voidaan kuitenkin myöntää 81 artiklan 3 kohdan mukainen yksittäispoikkeus, jos ne tuottavat suuntaviivoissa kuvattuja tehokkuusetuja. Suuntaviivoissa korostetaan, että poikkeusta ei voida myöntää määräävässä asemassa oleville yrityksille. Yleisesti tarkasteltuna uudessa ryhmäpoikkeusasetuksessa ja suuntaviivoissa otetaan huomioon taloudelliset näkökohdat. Näissä asiakirjoissa katsotaan, että ostovelvoitteita sisältävillä sopimuksilla voi olla muiden vertikaalisten rajoitusten tapaan myönteisiä vaikutuksia ja että kilpailuongelmia aiheutuu yleensä vain silloin, kun toimittajalla on jonkin verran markkinavoimaa tai kun markkinoille pääsy on vaikeaa samantapaisten sopimusten muodostamien verkostojen vuoksi. (1) Komission asetus (EY) N:o 2790/1999, annettu 22 päivänä joulukuuta 1999, EY:n perustamissopimuksen 81 artiklan 3 kohdan soveltamisesta tiettyihin vertikaalisten sopimusten ja yhdenmukaistettujen menettelytapojen ryhmiin, EYVL L 336, 29.12.1999. (2) Komission tiedonanto, EYVL C 291, 13.10.2000.